*Tämä artikkeli koskee pankkiryhmää Suomessa. Säästöpankeista yleisesti katso Säästöpankki.*

**Säästöpankkiryhmä** on suomalainen pankkiryhmä, joka koostuu 15 itsenäisestä alueellisesta ja paikallisesta säästöpankista. Ryhmään kuuluvat Oma Säästöpankkia lukuun ottamatta kaikki suomalaiset säästöpankit.

Ryhmän pankkien markkinointinimi on *Säästöpankki* (ruots. *Sparbanken*) isolla alkukirjaimella. Ryhmän pankit ja eräät muut lähiyhteisöt muodostavat *Säästöpankkien yhteenliittymän*.

Historiaa
---------

Suomessa toimi vielä vuoden 2014 alussa 29 itsenäistä säästöpankkia, jotka muodostivat yhden pankkiryhmän. Ryhmä oli kuitenkin hajoamassa. 25 säästöpankkia muodostivat uuden yhteenliittymän, Säästöpankkiryhmän. Oma Säästöpankki ja siihen yhdistyvät säästöpankit jäivät yhteenliittymän ulkopuolelle. Kaksi säästöpankkia yhdistyi Aktia Pankkiin.

Vuonna 2022 yksi ryhmän suurimmista pankeista, Liedon Säästöpankki, ilmoitti irtautuvansa Säästöpankkiryhmästä ja yhdistyvänsä Oma Säästöpankkiin. Eurajoen Säästöpankki oli tehnyt samoin edeltävänä vuonna. Turun Sanomissa Säästöpankkiryhmän kuvattiin olevan irtautumisten myötä kriisissä ja S&P Global Ratings ilmaisi raportissaan huolen ryhmän luottokelpoisuudesta. Liedon Säästöpankin irtautumisen myötä Säästöpankkiryhmä on joutunut irtisanomaan 21 ihmistä ja sen tasearvo pienenee noin 10 prosenttia.

Ryhmän rakenne
--------------

Yhtiömuodoltaan ryhmän säästöpankit ovat säästöpankkeja tai säästöpankkiosakeyhtiöitä. Säästöpankkimuotoisilla pankeilla ei ole varsinaisia omistajia. Niissä ylintä valtaa käyttää isännistö. Osakeyhtiömuotoisten säästöpankkien omistajia ovat *säästöpankkisäätiöt*, joissa ylintä valtaa käyttää *valtuusto*. Omistukseltaan poikkeuksellinen on Nooa Säästöpankki, joka on muiden säästöpankkien yhdessä omistama säästöpankkiosakeyhtiö.

*Säästöpankkien yhteenliittymä* on ryhmän säästöpankkien, keskusyhteisön, keskuspankin ja *Sp-Rahastoyhtiön* muodostama kokonaisuus. Keskusyhteisönä toimii Säästöpankkiliitto ja keskuspankkina Säästöpankkien Keskuspankki.

*Säästöpankkiryhmään* kuuluu yhteenliittymän lisäksi *Sp-Henkivakuutusyhtiö*, *Sp-Koti* -kiinteistövälitys sekä *Säästöpankkien vakuusrahasto*.

Säästöpankkiryhmään kuuluvat pankit
-----------------------------------

*Katso myös: Luettelo Säästöpankeista*
Säästöpankkiryhmään kuuluu yhteensä 15 pankkia. Pankeista 14 on ryhmän jäsenpankkeja, joiden lisäksi ryhmään kuuluu myös jäsenpankkien yhdessä omistama Nooa Säästöpankki.

|  |  |  |
| --- | --- | --- |
| * Aito Säästöpankki
* Avain Säästöpankki
* Helmi Säästöpankki
* Koivulahden Säästöpankki (ruots. *Kvevlax Sparbank*)
 | * Lammin Säästöpankki
* Liedon Säästöpankki
* Länsi-Uudenmaan Säästöpankki (ruots. *Västra Nylands Sparbank*)
* Myrskylän Säästöpankki (ruots. *Mörskom Sparbank*)
* Nooa Säästöpankki
* Närpiön Säästöpankki (ruots. *Närpes Sparbank*)
 | * Someron Säästöpankki
* Säästöpankki Kalanti-Pyhäranta
* Säästöpankki Optia
* Säästöpankki Sinetti
* Tammisaaren Säästöpankki (ruots. *Ekenäs Sparbank*)
 |

Huittisten Säästöpankin Säkylän konttori kesäkuussa 2013.

Lähteet
-------

1. 1 2 3 4  Tietoa Säästöpankkiryhmästä ja tulevasta yhteenliittymästä (Arkistoitu – Internet Archive)
2. ↑  Historiallinen säästöpankkipäätös: yhteenliittymä ja keskusyhteisö (Arkistoitu – Internet Archive) 23.1.2014
3. ↑  Savon Sanomat 24.1.2014: Sääntely jakoi säästöpankkileirin kahtia (Arkistoitu – Internet Archive)
4. ↑  Anttila, Timo: Viimeinen lähtijä sammuttaa valot.  *Turun Sanomat*, 20.7.2022. Artikkelin verkkoversio.
5. ↑  Säästöpankkien talletussuoja muuttuu yhteistyön tiivistyessä Yle.fi 9.8.2013
6. ↑  Säästöpankkiryhmän toimintakertomus 2013 (Arkistoitu – Internet Archive)
7. ↑  Kaikkien Säästöpankkien yhteystiedot Viitattu 10.6.2015
8. ↑  Saastopankki.fi: Ryhmän rakenne (Arkistoitu – Internet Archive) Viitattu 3.2.2015

Aiheesta muualla
----------------

* Säästöpankkien kotisivut

Suomalaiset pankit

* Aktia
* Bigbank
* Danske Bank
* Evli
* Handelsbanken
* Hypo
* Nordea
* Nordnet
* OmaSp
* OP
* POP-pankki
* SEB
* S-Pankki
* Säästöpankkiryhmä
* Ålandsbanken